ประเทศลักเซมเบิร์ก

"ลักเซมเบิร์ก" เปลี่ยนทางมาที่นี่ สำหรับความหมายอื่น ดูที่ ลักเซมเบิร์ก (แก้ความกำกวม)
| ราชรัฐลักเซมเบิร์ก Groussherzogtum Lëtzebuerg (ลักเซมเบิร์ก) Grand-Duché de Luxembourg (ฝรั่งเศส) Großherzogtum Luxemburg (เยอรมัน) |
| --- | --- |
   ธงชาติ     ตราแผ่นดิน  
คำขวัญ: Mir wëlle bleiwe wat mir sinn "เราต้องการจะยังคงเป็นในสิ่งที่เป็นอยู่"
เพลงชาติ: Ons Heemecht "บ้านเกิดของเรา"   เพลงสรรเสริญพระบารมี: De Wilhelmus "วิลเฮลมุส"  
- สถานที่ตั้งของประเทศลักเซมเบิร์ก (สีเขียวเข้ม)   - ในทวีปยุโรป (สีเขียวและสีเทาเข้ม)   - ประเทศในกลุ่มสหภาพยุโรป (สีเขียว)
เมืองหลวง และเมืองใหญ่สุด: ลักเซมเบิร์ก1 49°48′52″N 6°7′54″E﻿ / ﻿49.81444°N 6.13167°E﻿ / 49.81444; 6.13167
ภาษาราชการ: ภาษาเยอรมัน, ภาษาฝรั่งเศส และภาษาลักเซมเบิร์ก  (โดยนิตินัยตั้งแต่ พ.ศ. 2527)
ไม่เป็นทางการ: ภาษาดัตช์
การปกครอง: รัฐเดี่ยว ระบบรัฐสภา ราชาธิปไตยภายใต้รัฐธรรมนูญ

• แกรนด์ดยุกผู้ปกครอง : แกรนด์ดยุกอ็องรีแห่งลักเซมเบิร์ก
• แกรนด์ดยุกรัชทายาท : เจ้าชายกีโยม แกรนด์ดยุกรัชทายาทแห่งลักเซมเบิร์ก
• นายกรัฐมนตรี : Luc Frieden
 
สภานิติบัญญัติ: สภาผู้แทนราษฎร
เอกราช

• จากจักรวรรดิฝรั่งเศส  (สนธิสัญญาปารีส 1815)  : 9 มิถุนายน พ.ศ. 2358
• สนธิสัญญาลอนดอนฉบับที่ 1 : 19 เมษายน พ.ศ. 2382
• สนธิสัญญาลอนดอนฉบับที่ 1 : 11 พฤษภาคม พ.ศ. 2410
• สิ้นสุดรัฐร่วมประมุข : 23 พฤศจิกายน พ.ศ. 2433
• เข้าร่วมสหภาพยุโรป : 25 มีนาคม พ.ศ. 2500
 
พื้นที่
• รวม: 2,586 ตารางกิโลเมตร (998 ตารางไมล์) (169)
• แหล่งน้ำ (%): 0.60%
• อันดับขนาดพื้นที่: 1 E9
ประชากร
• มีนาคม 2564 ประมาณ:  633,622 (168th)
• สำมะโนประชากร 2554: 512,353
• ความหนาแน่น: 242 ต่อตารางกิโลเมตร (626.8 ต่อตารางไมล์) (58th)
จีดีพี (อำนาจซื้อ) : 2563 (ประมาณ)
• รวม:  $66.848 พันล้าน (99th)
• ต่อหัว:  $112,045 (2nd)
จีดีพี (ราคาตลาด) : 2562 (ประมาณ)
• รวม:  $69.453 พันล้าน (69th)
• ต่อหัว:  $113,196 (1st)
จีนี (2561):  33.2 ปานกลาง
เอชดีไอ (2562):  0.916 สูงมาก · 23rd
สกุลเงิน: ยูโร (€) 2 (EUR)
เขตเวลา: UTC+1 (CET)
• ฤดูร้อน (เวลาออมแสง): UTC+2 (CEST)
รูปแบบวันที่: dd/mm/yyyy
ไฟบ้าน: 230 V–50 Hz
ขับรถด้าน: ขวา
รหัสโทรศัพท์: 352
รหัส ISO 3166: LU
โดเมนบนสุด: .lu
  1. ลักเซมเบิร์กเป็นนครรัฐ  2. ก่อนปี พ.ศ. 2542 ใช้ฟรังก์ลักเซมเบิร์ก
ลักเซมเบิร์ก  (อังกฤษ: Luxembourg; ลักเซมเบิร์ก: Lëtzebuerg; ฝรั่งเศส: Luxembourg; เยอรมัน: Luxemburg ) หรือชื่อทางการคือ ราชรัฐลักเซมเบิร์ก (อังกฤษ: Grand Duchy of Luxembourg; ลักเซมเบิร์ก: Groussherzogtum Lëtzebuerg; ฝรั่งเศส: Grand-Duché de Luxembourg; เยอรมัน: Großherzogtum Luxemburg ) เป็นประเทศที่ไม่มีทางออกสู่ทะเล อยู่ทางตะวันตกเฉียงเหนือของทวีปยุโรป มีพรมแดนด้านตะวันออกติดประเทศเยอรมนี ทางทิศใต้ติดฝรั่งเศส และทางทิศตะวันตกติดเบลเยียม มีเมืองหลวงคือนครลักเซมเบิร์ก ซึ่งถือเป็นหนึ่งในสี่เมืองที่เป็นที่ตั้งของสถาบันสำคัญทั้งเจ็ดแห่งสหภาพยุโรป (ร่วมกับบรัสเซลส์ แฟรงก์เฟิร์ต และ สทราซบูร์) และยังเป็นที่ตั้งของสถาบันสำคัญหลายแห่งของทวีปรวมถึงศาลยุติธรรมแห่งสหภาพยุโรป วัฒนธรรมลักเซมเบิร์ก อาทิ ภาษา และวิถีชีวิตของผู้คน ล้วนแต่ได้รับอิทธิพลจากเพื่อนบ้านอย่างเยอรมนี และ ฝรั่งเศส และแม้จะมีภาษาลักเซมเบิร์กเป็นภาษาประจำชาติ ทว่าภาษาเยอรมันและภาษาฝรั่งเศสก็ถูกใช้อย่างแพร่หลายในบริบททางกฎหมายและการปกครอง และทั้งสามภาษามีสถานะเป็นภาษาราชการโดยนิตินัย
ด้วยพื้นที่เพียง 2,586 ตารางกิโลเมตร (998 ตารางไมล์) ส่งผลให้ลักเซมเบิร์กเป็นรัฐอธิปไตยที่เล็กที่สุดแห่งหนึ่งในทวีปยุโรป และใน ค.ศ. 2024 ลักเซมเบิร์กมีประชากรเพียง 672,050 คน ถือเป็นหนึ่งในประเทศที่มีประชากรน้อยที่สุดในยุโรป แต่เป็นประเทศที่มีอัตราการเติบโตของประชากรสูงที่สุด และชาวต่างชาติมีสัดส่วนเกือบครึ่งหนึ่งของประชากรทั้งหมด ในฐานะตัวแทนประเทศประชาธิปไตยที่มีระบอบราชาธิปไตยตามรัฐธรรมนูญ ลักเซมเบิร์กอยู่ภายใต้การปกครองของแกรนด์ดยุกอ็องรีแห่งลักเซมเบิร์กซึ่งถือเป็นผู้สืบเชื้อสายจากขุนนางผู้ยิ่งใหญ่แห่งแกรนด์ดัชชีพระองค์สุดท้ายที่ยังหลงเหลืออยู่
ประวัติศาสตร์ของลักเซมเบิร์กเริ่มต้นใน ค.ศ. 963 เมื่อเคานท์ซิเอกฟิลด์แห่งลักเซมเบิร์กได้สร้างปราสาทบริเวณเมืองหลวงปัจจุบัน ต่อมา ในช่วงศตวรรษที่ 11 เทศมณฑลลักเซมเบิร์กมีสถานะเป็นรัฐของจักรวรรดิโรมันอันศักดิ์สิทธิ์ และรัชทายาทของซิเอกฟิลด์ได้ขยายอาณาเขตผ่านการทำสงคราม และส่งเสริมความสัมพันธ์ระหว่างข้าราชบริพารในช่วงปลายศตวรรษที่ 13 ต่อมา ใน ค.ศ. 1308 จักรพรรดิไฮน์ริชที่ 7 แห่งจักรวรรดิโรมันอันศักดิ์สิทธิ์ ทรงเป็นกษัตริย์แห่งเยอรมนีและในเวลาต่อมาได้กลายเป็นจักรพรรดิโรมันอันศักดิ์สิทธิ์ ราชวงศ์ลักเซมเบิร์กได้ให้กำเนิดจักรพรรดิจำนวน 4 พระองค์ในช่วงยุคกลางตอนปลาย และดินแดนแห่งนี้ได้กลายสภาพเป็นเครือราชรัฐบูร์กอญ ก่อนจะกลายเป็นหนึ่งในสิบเจ็ดจังหวัดของเนเธอร์แลนด์ของฮาพส์บวร์ค ตลอดหลายศตวรรษที่ผ่านมา เมืองและป้อมปราการแห่งลักเซมเบิร์กซึ่งมีความสำคัญทางยุทธศาสตร์ซึ่งตั้งอยู่ระหว่างราชอาณาจักรฝรั่งเศสและดินแดนฮาพส์บวร์ค จนกลายเป็นป้อมปราการที่มีชื่อเสียงมากที่สุดแห่งหนึ่งในยุโรป หลังจากที่ตกอยู่ภายใต้การครอบครองของฝรั่งเศสในรัชสมัยของพระเจ้าหลุยส์ที่ 14 และออสเตรียของมาเรีย เทเรซา ลักเซมเบิร์กได้กลายเป็นส่วนหนึ่งของสาธารณรัฐฝรั่งเศสที่หนึ่งและจักรวรรดิที่หนึ่งภายใต้การปกครองของจักรพรรดินโปเลียนที่ 1
รัฐลักเซมเบิร์กในปัจจุบันได้ถือกำเนิดขึ้นจากการประชุมใหญ่แห่งเวียนนาใน ค.ศ. 1815 ก่อนที่เขตการปกครองแกรนด์ดัชชีซึ่งมีป้อมปราการอันแข็งแกร่งจะได้กลายสภาพเป็นรัฐอิสระภายใต้การครอบครองของพระเจ้าวิลเลิมที่ 1 แห่งเนเธอร์แลนด์ โดยมีกองทหารปรัสเซียคอยคุ้มกันเมืองจากอีกรัฐหนึ่ง ก่อนจะเผชิญการรุกรานจากฝรั่งเศสใน ค.ศ. 1839 หลังจากความวุ่นวายของการปฏิวัติเบลเยียม ส่งผลให้ดินแดนส่วนที่พูดภาษาฝรั่งเศสของลักเซมเบิร์กได้ถูกยกให้เบลเยียม และดินแดนอีกส่วนหนึ่งที่พูดภาษาลักเซมเบิร์ก (ยกเว้นอาเรเลอร์ลันด์ พื้นที่รอบอาร์ลอน) กลายมาเป็น ราชรัฐลักเซมเบิร์ก จนถึงปัจจุบัน ซึ่งได้รับเอกราชกลับคืนมาใน ค.ศ. 1867 ภายหลังวิกฤตการณ์ลักเซมเบิร์ก
ลักเซมเบิร์กเป็นประเทศพัฒนาแล้ว และแม้จะมีประชากรไม่มากแต่เป็นหนึ่งในประเทศที่มีความมั่งคั่งสูงที่สุดของยุโรป โดยมีระบบเศรษฐกิจที่ก้าวหน้าและสวัสดิการคุณภาพ และยังมีผลิตภัณฑ์มวลรวมในประเทศสูง อีกทั้งยังขึ้นชื่อในด้านการท่องเที่ยวเชิงประวัติศาสตร์ ลักเซมเบิร์กเป็นผู้ร่วมก่อตั้งสหภาพยุโรป, องค์การเพื่อความร่วมมือและการพัฒนาทางเศรษฐกิจ, สหประชาชาติ, เนโท และ เบเนลักซ์ ลักเซมเบิร์กดำรงตำแหน่งในคณะมนตรีความมั่นคงแห่งสหประชาชาติใน ค.ศ. 2013–14 เป็นครั้งแรก และใน ค.ศ. 2022 พลเมืองลักเซมเบิร์กได้รับอนุมัติการตรวจลงตราที่ใช้เดินทางเข้าออกประเทศหรือเขตแดนได้มากถึง 189 ประเทศทั่วโลก โดยหนังสือเดินทางของลักซัมเบิร์กได้รับการจัดอันดับให้เป็นหนึ่งในหนังสือเดินทางที่ทรงอิทธิพลของโลก และเป็นหนึ่งในประเทศที่ให้เสรีภาพแก่กลุ่มบุคคลแอลจีบีทีมากที่สุดในโลก เมืองลักเซมเบิร์กซึ่งมีป้อมปราการเก่าแก่ได้รับการประกาศให้เป็นมรดกโลกโดยองค์การยูเนสโกใน ค.ศ. 1994 อันเนื่องมาจากสถาปัตยกรรมอันสวยงาม